Det Humanistiske Fakultet (Københavns Universitet)

Det Humanistiske Fakultet er Københavns Universitets fakultet (afdeling) for sprogfag, kulturanalyse, historie og andre fag, som studerer menneskets kultur. Det Humanistiske Fakultet er det største fakultet på Københavns Universitet målt i antal studerende og fag. De fleste af fakultetets institutter er samlet på Københavns Universitets Søndre Campus, tidligere kaldt "KUA" (Københavns Universitet Amager). Navnet KUA bruges stadig tit synonymt med Det Humanistiske Fakultet, selv om KUA var betegnelsen for bygningerne, ikke fakultetet.

Historie 
Det Humanistiske Fakultet har sin rod i Det Filosofiske Fakultet, som var et af de fire oprindelige fakulteter ved grundlæggelsen af Københavns Universitet i 1479. Oprindelig var dets rolle at være en forskole til de tre andre fakulteter, som blev betragtet som højere fakulteter. Det Filosofiske Fakultet omfattede ikke blot de filosofiske og humanistiske fag, men også de fleste naturvidenskabelige. Disse blev imidlertid udskilt til et selvstændigt fakultet Det Matematisk-Naturvidenskabelige Fakultet i 1850.

I 1970 skiftede fakultetet navn til Det Humanistiske Fakultet .

Institut for Psykologi blev i 2004 overført fra Det Humanistiske Fakultet til Det Samfundsvidenskabelige Fakultet.

Det Informationsvidenskabelige Akademi (IVA) fusionerede i april 2013 med Det Humanistiske Fakultet, og har nu status af institut på fakultetet.

En del af fakultetets mindre institutter havde tidligere til huse forskellige steder i Indre By, men er næsten alle nu blevet samlet på den nuværende Søndre Campus. I dag ligger kun et et enkelt institut og en afdeling ikke på campus: Det Informationsvidenskabelige Akademi i Birketinget (samt i Aalborg) og Afdeling for Eskimologi og Arktiske Studier i Krøyers Pakhus på Christianshavn sammen med Dansk Polarcenter og Arktisk Institut, ved Nordatlantens Brygge.

Institutter og fag 
 Det Informationsvidenskabelige Akademi
 Informationsvidenskab og kulturformidling
 Engelsk, Germansk og Romansk
 Engelsk
 Fransk
 Italiensk
 Nederlandsk
 Oversættelsesvidenskab
 Tysk
 Spansk sprog og kultur

 Kunst- og Kulturvidenskab
 Dansevidenskab
 Kunsthistorie
 Litteraturvidenskab
 Moderne kultur og kulturformidling
 Musikvidenskab
 Teatervidenskab
 Visuel kultur

 Medier, Erkendelse og Formidling
 Film, medier og kommunikation
 Filosofi
 Pædagogik
 Retorik
 Kommunikation og it

 Nordisk Forskningsinstitut
 Arnamagnæansk
 Dansk dialektforskning
 Navneforskning
 Sprogteknologi

 Nordiske Studier og Sprogvidenskab
 Audiologopædi
 Dansk
 Dansk som andetsprog
 Finsk
 Indoeuropæisk
 Kønsstudier
 Lingvistik
 Sprogpsykologi

 Saxo-Instituttet
 Europæisk etnologi
 Forhistorisk arkæologi
 Historie
 Klassisk arkæologi
 Græsk
 Latin
 Middelalderkundskab
 Museumsstudier
 Oldtidskundskab

 Tværkulturelle og Regionale Studier (ToRS)
 Assyriologi
 Balkanstudier
 Eskimologi og arktiske studier
 Globale Bystudier (tilvalg)
 Indianske sprog og kulturer
 Indologi
 Islamiske studier (tilvalg)
 Japanstudier
 Kinastudier
 Komparative Kulturstudier (tilvalg)
 Koreastudier
 Mellemøstens Sprog og Samfund (tidligere selvstændige fag: Arabisk, Hebraisk, Persisk og Tyrkisk)
 Minoritetsstudier
 Moderne Græsk/Grækenlandsstudier
 Moderne Indien og Sydasienstudier
 Nærorientalsk arkæologi
 Polsk
 Religionsvidenskab
 Russisk
 Tibetologi
 Tværkulturelle Studier
 Ægyptologi
 Øst- og Sydøsteuropastudier

Under de enkelte institutter ligger også en række forskningscentre med specifik fokus på et emne.

Se også 
 Københavns Universitet Amager

Eksterne henvisninger 

 Fakultetets hjemmeside 
 Københavns Universitets hjemmeside 

Fakulteter ved Københavns Universitet
Humaniora